水壁
作者：華鎮
朝代：宋

paragraphs: 畫手聞曹霸，伊人豈裔孫。
窮神邈江海，遺迹在牆垣。
發地驚濤起，扶椽疊浪翻。
來非自胥怒，去不爲鯨吞。
咫尺重淵險，尋常萬里奔。
氣疑烝宇宙，勢欲浸乾坤。
但見揮長筆，誰能測巨源。
汪洋須駭矚，漥突幾驚捫。
湛湛將澄處，悠悠疊細痕。
輕颸掠伊洛，闊岸漫湘沅。
怒勢功尤壯，飛瀾地欲掀。
滄溟擁神島，窮髮運游鵾。
槃礴應無顧，安排自有門。
夙成參造化，無用契胚渾。
歲久人雖遠，塵侵墨未昏。
依稀逢海若，彷彿弔湘魂。
倦客縈多累，乘桴特未援。
時來觀浩蕩，聊用滌塵煩。
莫使蝸涎蠹，常令墨妙存。
不勞浮渤澥，已似陟崑崙。